2. ปัจจัยความเสี่ยง

  2.1 ความเสี่ยงในการประกอบธุรกิจ

1.  ความเสี่ยงจากการพึ่งพิงลูกค้ารายใหญ่

บริษัทมีกลุ่มลูกค้า 2 กลุ่มได้แก่ กลุ่มลูกค้าหน่วยงานราชการ
(หน่วยงานราชการที่ทำหน้าที่บริหารจัดการน้ำ) อาทิ การประปาส่วนภูมิภาค (กปภ.)
เทศบาลตำบล และเทศบาลอำเภอในจังหวัดต่างๆ ทั่วประเทศ และหน่วยงานราชการอื่นๆ อาทิ
มหาวิทยาลัย เป็นต้น และกลุ่มลูกค้าหน่วยงานเอกชน อาทิ ธุรกิจปิโตรเคมี ธุรกิจพลังงาน
ธุรกิจผลิตเหล็ก ธุรกิจผลิตอาหารและเครื่องดื่ม และนิคมอุตสาหกรรม เป็นต้น
ซื่งลูกค้าหน่วยงานเอกชนมีความหลากหลายและไม่มีการพึ่งพารายใดรายหนึ่งโดยเฉพาะ
แต่เนื่องจากธุรกิจนี้มีผู้ประกอบการรายใหญ่ที่เป็นคู่แข่งขันโดยตรงกับบริษัท ดังนั้น
บริษัทจึงอาจได้รับความเสี่ยงจากการที่ลูกค้ารายใหญ่ดังกล่าวหันไปใช้บริการกับผู้ประกอบการรายอื่นหรือลดปริมาณการว่าจ้างงานของบริษัทลง
และบริษัทไม่สามารถหาลูกค้ารายอื่นๆ มาทดแทนในมูลค่างานที่หายไปได้
ซึ่งเหตุการณ์ดังกล่าวอาจส่งผลกระทบต่อรายได้และผลการดำเนินงานของบริษัท

เนื่องจาก กปภ. และสำนักงานกรุงเทพมหานคร (กทม.)
มีระบบการจัดจ้างที่กำหนดหลักเกณฑ์ในการคัดเลือกผู้รับจ้างที่ชัดเจน
ด้วยการกำหนดให้ผู้รับจ้างงานก่อสร้างทุกรายต้องขึ้นทะเบียนเป็นผู้รับจ้างของ กปภ. และ
กทม.จึงจะมีสิทธิ์เข้าร่วมประกวดราคางานจ้างได้ โดยบริษัทได้รับการจัดชั้นเป็นผู้รับจ้างชั้นที่ 1
ของ กปภ. และ กทม. (ทั้งประเภทงานทาง อาทิ งานวางท่อ และงานอาคาร
อาทิงานก่อสร้างถังพักน้ำ) จึงมีโอกาสที่จะรับงานในมูลค่างานที่เพิ่มขึ้นจากปัจจุบัน นอกจากนี้ ในปี
2555 บริษัทมีแผนที่จะดำเนินการขอจดทะเบียนผู้รับจ้างงานก่อสร้างของการประปานครหลวง
(กปน.) ซึ่ง กปน. มีนโยบายเปิดรับจดทะเบียนผู้รับจ้างงานก่อสร้างทุกเดือนมกราคม
และเดือนกรกฎาคม ของทุกปี
ซึ่งการดำเนินการดังกล่าวถือว่าเป็นการเปิดโอกาสให้บริษัทสามารถรับงานจากหน่วยงานดังกล่าว
และเป็นการกระจายการรับงานจากลูกค้าอีกทางหนึ่ง รวมทั้ง
ด้วยความที่บริษัทเป็นบริษัทเอกชนหนึ่งในไม่กี่รายที่สามารถให้บริการได้ทุกระดับความซับซ้อนของงาน
ตั้งแต่งานที่ต้องอาศัยเทคโนโลยีทางวิศวกรรมพื้นฐานไปจนถึงงานที่ต้องอาศัยเทคโนโลยีทางวิศวกรรมชั้นสูง
จึงทำให้บริษัทสามารถเลือกให้บริการกับกลุ่มลูกค้าที่หลากหลายได้ ตั้งแต่ ธุรกิจปิโตรเคมี
ธุรกิจพลังงาน (โรงไฟฟ้า) ไปจนถึงธุรกิจอาหารและเครื่องดื่ม
จึงทำให้บริษัทมีความเสี่ยงจากการพึ่งพิงลูกค้ารายใดรายหนึ่งอยู่ในระดับต่ำ

2.  ความเสี่ยงจากความไม่แน่นอนของรายได้ หรือความต่อเนื่องของรายได้

การให้บริการแบบครบวงจรของบริษัท ผ่านช่องทางการจำหน่าย 2 ช่องทางได้แก่
การเข้าร่วมการประมูลงานจ้างหรือการประกวดราคาจ้างเหมา
และการได้รับการติดต่อจากผู้ว่าจ้างโดยตรง (ผ่านการแนะนำจากลูกค้าเดิมของบริษัท
คู่ค้าของบริษัท และที่ปรึกษาโครงการของผู้ว่าจ้างรวมถึงการมาติดต่อเพื่อใช้บริการเองโดยตรง)
ซึ่งลักษณะการรับงานผ่านการประกวดราคาภายใต้ข้อกำหนดของผู้ว่าจ้าง
จะเน้นการแข่งขันทางด้านราคาเป็นหลัก ดังนั้น
บริษัทจึงอาจได้รับความเสี่ยงจากความไม่แน่นอนหรือความไม่ต่อเนื่องของรายได้
หากไม่สามารถชนะการประกวดราคาสำหรับโครงการใหม่
ซึ่งอาจส่งผลทำให้ผลการดำเนินงานของบริษัทไม่เป็นไปตามเป้าหมายที่ตั้งไว้ได้

บริษัทตระหนักถึงความเสี่ยงที่อาจเกิดขึ้นดังกล่าว
จึงกำหนดแนวทางในการดำเนินธุรกิจเพื่อรักษาความต่อเนื่องของรายได้
ด้วยการรักษาคุณภาพงานก่อสร้างให้ได้มาตรฐาน
ซึ่งบริษัทให้ความสำคัญตั้งแต่ขั้นตอนการออกแบบระบบ การจัดหาวัสดุอุปกรณ์
การก่อสร้างและติดตั้งเพื่อให้การใช้งานภายหลังการก่อสร้างเป็นไปอย่างมีประสิทธิภาพ กล่าวคือ
สามารถผลิตน้ำหรือบำบัดน้ำเสียให้ได้คุณภาพตามมาตรฐานและปริมาณที่กำหนด ทั้งนี้
เพื่อสร้างความพึงพอใจ และทำให้ลูกค้าหรือผู้ว่าจ้างเกิดความเชื่อถือในผลงานของบริษัท
อันจะนำมาซึ่งโอกาสในการได้รับงานอื่นๆ สำหรับโครงการในอนาคตของลูกค้า โดยในช่วง 5
ปีที่ผ่านมา ลูกค้ากว่าร้อยละ 50 ของจำนวนลูกค้าทั้งหมดในช่วงดังกล่าว
เป็นลูกค้าที่เคยใช้บริการของบริษัทมาแล้วในอดีต อาทิ บริษัท ปตท. เคมิคอล จำกัด (มหาชน)
บริษัท พีทีที ยูทิลิตี้ จำกัด และ บริษัท เหล็กสยามยามาโตะ จำกัด
จึงทำให้ที่ผ่านมาบริษัทสามารถประมูลงานและได้รับงานอย่างต่อเนื่อง
ถึงแม้จะต้องเผชิญกับภาวะเศรษฐกิจของโลกที่ชะลอตัวจากวิกฤตในอเมริกาและทวีปยุโรป
รวมทั้งการได้รับผลกระทบจากความเชื่อมั่นที่ลดลงในการลงทุนก่อสร้างโครงการต่างๆ
ของหน่วยงานราชการและเอกชนจากความวุ่นวายทางการเมืองในช่วงปี 2552 ถึงปี 2553
นอกจากนี้ การที่บริษัทได้รับการขึ้นทะเบียนเป็นผู้รับจ้างชั้นที่ 1
สำหรับงานรับจ้างของการประปาส่วนภูมิภาค (กปภ.) และการได้รับขึ้นทะเบียนเป็นผู้รับจ้างชั้นที่ 1
ประเภทงานทาง และงานอาคารของกรุงเทพมหานคร (กทม.)
และปัจจุบันบริษัทอยู่ระหว่างดำเนินการขอจดทะเบียนเป็นผู้รับจ้างของการประปานครหลวง (กปน.)
ยังเป็นส่วนช่วยสร้างความเชื่อมั่นในงานบริการของบริษัทให้แก่ลูกค้าหรือผู้ว่าจ้างรายอื่น
ซึ่งส่งผลให้สามารถสร้างความต่อเนื่องของยอดรายได้ของบริษัทได้ในระดับหนึ่ง

3.  ความเสี่ยงจากรับจ้างก่อสร้างที่มีรูปแบบสัญญาแบบเหมาครบวงจร (Turnkey)

ด้วยการให้บริการที่ครอบคลุมทุกความต้องการของผู้ว่าจ้าง ตั้งแต่การรับเหมาก่อสร้าง ได้แก่
รับเหมาแบบครบวงจร (Turnkey) ตั้งแต่การออกแบบ ก่อสร้าง จัดหา ติดตั้งและทดลองเดินระบบ
(Engineering Procurement and Construction : EPC)
หรือรับจ้างงานอย่างใดอย่างหนึ่ง (อาทิ รับจ้างออกแบบเพียงอย่างเดียว
หรือรับก่อสร้างเพียงอย่างเดียว) การรับบริหารจัดการเดินระบบและบำรุงรักษา (Operation
and Management) และโครงการลงทุนเพื่อผลิตน้ำจำหน่ายสำหรับภาครัฐและเอกชน
ซึ่งลักษณะการรับจ้างที่แตกต่างกัน ทำให้รูปแบบความรับผิดชอบในสัญญามีความแตกต่างกัน
โดยเฉพาะอย่างยิ่งการรับเหมาก่อสร้างแบบครบวงจร (Turnkey)
ที่มีรูปแบบสัญญาที่ผู้รับจ้างจะต้องบริหารจัดการงบประมาณโครงการให้อยู่ภายในวงเงินที่กำหนดเพื่อให้ได้คุณภาพงานตามที่ผู้ว่าจ้างต้องการ
โดยหากมีต้นทุนหรือค่าใช้จ่ายที่สูงเกินกว่างบประมาณที่กำหนดไว้
ผู้รับจ้างจะต้องเป็นผู้รับผิดชอบต่อภาระต้นทุนและค่าใช้จ่ายที่เพิ่มขึ้นทั้งหมด
โดยไม่สามารถเรียกร้องจากผู้ว่าจ้างได้
เนื่องจากถือเป็นความรับผิดชอบของผู้รับจ้างแล้วตั้งแต่ลงนามในสัญญา

อย่างไรก็ตาม ลักษณะสัญญารับเหมาก่อสร้างแบบครบวงจร
เป็นสัญญาที่ให้อิสระแก่ผู้รับจ้างในการบริหารจัดการต้นทุนและค่าใช้จ่ายโครงการ
ซึ่งหมายถึงการเปิดโอกาสให้ผู้รับจ้างสามารถใช้ความรู้ความสามารถและทักษะทางวิศวกรรมเพื่อควบคุมและบริหารจัดการต้นทุนโครงการได้อย่างมีประสิทธิภาพมากยิ่งขึ้น
นอกจากนี้ ด้วยประสบการณ์ที่บริษัทได้รับจากการรับจ้างก่อสร้างระบบน้ำในธุรกิจปิโตรเคมี
ซึ่งถือเป็นหนึ่งในธุรกิจที่มีความซับซ้อนทางเทคโนโลยีสูงมาก
ปัจจุบันบริษัทสามารถรับจ้างงานระบบน้ำได้ครอบคลุมทุกระดับเทคโนโลยี
ตั้งแต่ระบบที่ใช้เทคโนโลยีขั้นพื้นฐาน ไปจนถึงระบบที่ต้องใช้เทคโนโลยีทางวิศวกรรมชั้นสูง
ซึ่งทำให้บริษัทเชื่อว่าจะได้รับผลกระทบจากความเสี่ยงดังกล่าวน้อย

4.  ความเสี่ยงจากการแข่งขันในอุตสาหกรรม

กลุ่มลูกค้าเป้าหมายที่เป็นลูกค้าหน่วยงานราชการได้แก่ กปภ. กทม. และ กปน.
ที่จัดซื้อจัดจ้างต่อเนื่องทุกปี โดยมีลักษณะการจัดซื้อจัดจ้างผ่านการประกวดราคาจ้างเหมา
ซึ่งผู้เข้าร่วมการประกวดราคาต้องได้รับการขึ้นทะเบียนกับ กปภ. กทม. เท่านั้น
จึงจะสามารถเข้าร่วมการประกวดราคาได้

บริษัทตระหนักถึงการแข่งขันดังกล่าว
จึงได้ดำเนินธุรกิจภายใต้นโยบายเสริมสร้างความแข็งแกร่งและจุดแข็งให้กับการให้บริการของบริษัท
กล่าวคือ ปัจจุบันบริษัทถือเป็นหนึ่งในผู้นำในการให้บริการงานระบบผลิตน้ำ
และด้วยความสามารถในการให้บริการที่ครอบคลุมงานก่อสร้าง
ตั้งแต่งานที่อาศัยเทคโนโลยีด้านวิศวกรรมขั้นพื้นฐาน
ไปจนถึงงานที่ต้องอาศัยเทคโนโลยีด้านวิศวกรรมระดับสูง อาทิ
การให้บริการผลิตน้ำประปาสำหรับอุตสาหกรรมปิโตรเคมี การให้บริการระบบผลิตน้ำจืดจากน้ำทะเล
เป็นต้น กอปรกับการดำเนินธุรกิจที่ยาวนานเกือบ 30 ปี ที่มีการรักษาคุณภาพงานอย่างต่อเนื่อง
จึงทำให้บริษัทมีชื่อเสียงและเป็นที่ยอมรับจากผู้ว่าจ้างด้วยดีมาโดยตลอด นอกจากนี้
บริษัทยังดำเนินนโยบายเพื่อลดความเสี่ยงจากการแข่งขันในอุตสาหกรรม
โดยให้ความสำคัญกับการรับงานที่ใช้เทคโนโลยีด้านวิศวกรรมที่มีความซับซ้อน
มากกว่าการรับงานที่ใช้เทคโนโลยีด้านวิศวกรรมขั้นพื้นฐาน เนื่องจากมีคู่แข่งขันน้อยรายกว่า
และผู้ว่าจ้างมีความสามารถในการว่าจ้างค่อนข้างสูง อาทิ กลุ่มบริษัท ธุรกิจปิโตรเคมี และ กปภ.
ที่มีหน่วยผลิตน้ำจืดจากน้ำทะเล เป็นต้น

5.  ความเสี่ยงจากการพึ่งพิงบุคลากรที่มีความชำนาญ

บริษัทประกอบธุรกิจก่อสร้างและรับบริหารจัดการงานด้านวิศวกรรมสิ่งแวดล้อม
ซึ่งมีขั้นตอนสำคัญสำหรับการให้บริการด้านงานก่อสร้างได้แก่
การออกแบบและวางระบบผลิตน้ำและบำบัดน้ำเสียให้มีคุณภาพและประสิทธิภาพที่สอดคล้องกับความต้องการของลูกค้า
ซึ่งต้องอาศัยความรู้ที่เกิดจากทักษะและประสบการณ์อันยาวนานของบุคลากรที่มีความรู้ความชำนาญเฉพาะด้าน
บริษัทจึงอาจได้รับความเสี่ยงจากการสูญเสียบุคลากรในส่วนงานดังกล่าว
ซึ่งอาจส่งผลกระทบต่อความสามารถในการรับงานของบริษัท
อันจะส่งผลให้การดำเนินงานไม่เป็นไปตามเป้าหมายได้

จากประสบการณ์ในการดำเนินธุรกิจของฝ่ายบริหารของบริษัทที่อยู่ในอุตสาหกรรมนี้มายาวนานร่วม
30 ปี ทำให้มีความรู้ความเข้าใจในธุรกิจเป็นอย่างดี
โดยได้ตระหนักถึงการให้ความสำคัญเกี่ยวกับการสร้างและการรักษาบุคลากรของบริษัทเพื่อป้องกันและลดความเสี่ยงที่อาจเกิดขึ้นดังกล่าว
โดยบริษัทได้กำหนดแนวทางเพื่อพัฒนาคุณภาพพนักงานบริษัท
ด้วยการส่งเข้ารับการอบรมในหลักสูตรต่างๆ
เพื่อเพิ่มพูนความรู้ความสามารถให้แก่พนักงานและลดการพึ่งพิงพนักงานรายใดรายหนึ่งโดยเฉพาะ
ควบคู่ไปกับการส่งเสริมให้พนักงานรู้สึกเป็นส่วนหนึ่งของบริษัท
ด้วยการดูแลและจัดสวัสดิการที่เหมาะสมให้แก่พนักงานแต่ละระดับเพื่อสร้างขวัญและกำลังใจในการทำงาน
นอกจากนี้ บริษัทยังส่งเสริมการสร้างความสัมพันธ์ที่ดีภายในบริษัทอย่างต่อเนื่องทุกปี อาทิ
การมีกิจกรรมสัมพันธ์ร่วมกัน การจัดสัมมนาภายในบริษัท
ซึ่งจากแนวทางที่บริษัทดำเนินการอย่างต่อเนื่องดังกล่าว ทำให้ที่ผ่านมา
บริษัทมีอัตราการลาออกของพนักงานบริษัทค่อนข้างต่ำ

6.  ความเสี่ยงจากการผันผวนของราคาวัสดุอุปกรณ์ที่ใช้ในการก่อสร้าง

ในธุรกิจประเภทรับเหมาก่อสร้างงานวิศวกรรมสิ่งแวดล้อมของบริษัท
บริษัทอาจจำเป็นต้องมีมาตรการในการกำหนดยืนราคาของวัสดุและอุปกรณ์ที่ใช้ในการก่อสร้างตลอดช่วงระยะเวลาดำเนินงาน
ซึ่งบริษัทอาจต้องประสบปัญหาการทำกำไรได้ไม่ตรงตามเป้าหมายที่กำหนด
หากราคาวัสดุและอุปกรณ์เหล่านั้นเกิดการเปลี่ยนแปลง โดยวัสดุอุปกรณ์ที่ใช้ในการก่อสร้างที่สำคัญ
ได้แก่ เหล็ก คอนกรีต เสาเข็ม ปั๊ม และวาล์ว
บริษัทจึงอาจได้รับความเสี่ยงจากความผันผวนของราคาวัสดุและอุปกรณ์
ซึ่งส่งผลกระทบต่อผลการดำเนินงานและความสามารถในการทำกำไรของบริษัทได้

บริษัทได้ตระหนักถึงความเสี่ยงที่อาจเกิดขึ้นดังกล่าว
จึงมีการกำหนดนโยบายเพื่อป้องกันและลดความเสี่ยงที่อาจจะเกิดขึ้น
โดยการประมาณการต้นทุนงานก่อสร้างจากแบบการก่อสร้างที่ได้รับ
เพื่อคำนวณหาปริมาณและมูลค่าวัสดุก่อสร้างสำหรับโครงการนั้นๆ
โดยบริษัทจะแจ้งให้ผู้จัดจำหน่ายเสนอราคาอุปกรณ์แก่บริษัท เพื่อควบคุมต้นทุนวัสดุอย่างน้อยร้อยละ
50 ของต้นทุนวัสดุ นอกจากนี้
บริษัทยังมีนโยบายในการสั่งซื้อวัสดุอุปกรณ์ในปริมาณมากโดยการรวบรวมปริมาณสั่งซื้อจากหลายๆ
โครงการ เพื่อให้มีอำนาจในการเจรจาต่อรองและได้ราคาที่ลดลง
รวมทั้งการเจรจาขอชำระเงินก่อนกำหนด
เพื่อที่จะได้รับส่วนลดทำให้สามารถควบคุมต้นทุนได้ระดับหนึ่ง อีกทั้ง
ในบางโครงการบริษัทจะมีการว่าจ้างผู้รับเหมาช่วงแบบเบ็ดเสร็จ คือ
กำหนดให้ผู้รับเหมารับผิดชอบทั้งค่าอุปกรณ์และค่าแรง
หรืออาจให้ผู้รับเหมาช่วงรับผิดชอบเฉพาะค่าแรง
โดยบริษัทจะเป็นผู้ดำเนินการสั่งซื้อวัสดุอุปกรณ์เพื่อควบคุมต้นทุน ดังนั้น จากนโยบายดังกล่าวข้างต้น
ทำให้บริษัทสามารถเพื่อป้องกันและลดความเสี่ยงจากความผันผวนของราคาวัสดุอุปกรณ์ได้ในระดับหนึ่ง

7.  ความเสี่ยงจากโครงการลงทุนเพื่อผลิตน้ำจำหน่ายสำหรับภาครัฐและเอกชน

ปัจจุบันบริษัทได้ขยายการดำเนินธุรกิจไปสู่รูปแบบโครงการลงทุนเพื่อผลิตน้ำจำหน่ายให้กับหน่วยงานราชการและเอกชนในภาคอุตสาหกรรมต่างๆ
ซึ่งการรับงานดังกล่าว
เป็นการรับงานจากผู้ว่าจ้างในลักษณะที่บริษัทต้องเป็นผู้รับผิดชอบค่าใช้จ่ายที่เกิดขึ้นจากการลงทุนและการบริหารโครงการทั้งหมด
โดยมีระยะเวลา 10-20 ปี และต้องใช้เงินลงทุนต่อโครงการประมาณ 30-50 ล้านบาท
จากการลงทุนที่มีมูลค่าโครงการที่สูง และมีระยะเวลาการให้บริการที่นาน
อาจทำให้บริษัทได้รับผลกระทบจากความเสี่ยงที่อาจเกิดขึ้นจากการที่ผู้ว่าจ้างไม่ชำระค่าบริการให้แก่บริษัท
เนื่องจากขาดสภาพคล่องทางการเงิน
หรือผู้ว่าจ้างล้มละลายก่อนที่ระยะเวลางานตามสัญญาจะสิ้นสุดลง
ซึ่งย่อมส่งผลกระทบต่อผลการดำเนินงานของบริษัทในอนาคตได้

เนื่องจากการให้บริการในลักษณะโครงการลงทุนข้างต้น ระบบที่บริษัทใช้ได้แก่
ระบบผลิตและบำรุงรักษาแบบเคลื่อนที่ได้ (Mobile Plant)
ซึ่งช่วยลดความเสี่ยงจากการไม่ได้รับชำระค่าบริการจากผู้ว่าจ้าง
กล่าวคือหากผู้ว่าจ้างไม่ชำระค่าบริการให้กับบริษัท
บริษัทสามารถเคลื่อนย้ายระบบประปาดังกล่าวออกจากพื้นที่ได้ภายใน 15 วัน
ซึ่งภายหลังการเคลื่อนย้าย บริษัทสามารถนำระบบดังกล่าวไปใช้กับงานอื่นได้ นอกจากนี้
บริษัทได้กำหนดนโยบายป้องกันความเสี่ยงดังกล่าว
โดยก่อนการเข้ารับงานหรือการประมูลงานบริษัทจะพิจารณาคัดเลือกผู้ว่าจ้างจากฐานะทางการเงิน
ความน่าเชื่อถือของผู้บริหาร ควบคู่ไปกับอัตราการทำกำไรตามนโยบายที่กำหนด ดังนั้น
บริษัทจึงเชื่อว่าจะได้รับผลกระทบจากความเสี่ยงดังกล่าวค่อนข้างต่ำ

2.2 ความเสี่ยงด้านการก่อสร้าง

1)  ความเสี่ยงจากการดำเนินงานโครงการล่าช้ากว่ากำหนด

ในสัญญาว่าจ้างงานที่บริษัทรับจ้างดำเนินการให้กับผู้ว่าจ้างแต่ละราย
จะระบุระยะเวลาการให้บริการที่แน่นอนที่บริษัทในฐานะผู้รับจ้างจะต้องส่งมอบ
ซึ่งอาจจะมีบางโครงการอาจเกิดปัญหาความล่าช้าในการดำเนินการ
โดยส่วนใหญ่ปัญหาดังกล่าวมีสาเหตุมาจากฝ่ายผู้ว่าจ้าง อาทิ การเปลี่ยนแปลงแบบก่อสร้าง
และการเตรียมพื้นที่เพื่อให้ผู้รับจ้างเข้าทำงานได้ทันตามกำหนด เป็นต้น
หรือมีสาเหตุมาจากฝ่ายผู้รับจ้าง อาทิ
การไม่สามารถควบคุมงานก่อสร้างให้แล้วเสร็จตามระยะเวลาที่กำหนด
หรือมีสาเหตุมาจากปัจจัยภายนอกที่ไม่สามารถควบคุมได้ อาทิ ภัยธรรมชาติ
และการประท้วงของผู้ที่อยู่ในบริเวณพื้นที่โดยรอบโครงการ เป็นต้น
ซึ่งหากความล่าช้าดังกล่าวมีสาเหตุมาจากบริษัทในฐานะผู้รับจ้างแล้ว
บริษัทจะมีภาระค่าใช้จ่ายเพิ่มขึ้นจากเงินค่าปรับที่ผู้ว่าจ้างสามารถเรียกร้องได้ตามเงื่อนไขที่ระบุในสัญญา
ซึ่งจะส่งผลกระทบต่ออัตราการทำกำไรในโครงการ

บริษัทตระหนักถึงปัญหาดังกล่าว
จึงมีการกำหนดนโยบายที่ชัดเจนเกี่ยวกับการจัดวางระบบการดำเนินงาน และวิธีป้องกันความเสี่ยง
โดยในกรณีข้างต้น ความล่าช้าที่เกิดขึ้นไม่ได้มีสาเหตุมาจากฝ่ายบริษัท
แต่มีสาเหตุมาจากปัจจัยภายนอกที่ไม่อาจควบคุมได้
ซึ่งบริษัทได้มอบหมายให้ที่ปรึกษากฎหมายเข้าไปดำเนินการเจรจาและจัดทำหนังสือส่งไปยังผู้ว่าจ้างเพื่อแจ้งถึงสาเหตุและผลกระทบดังกล่าว
โดยผู้ว่าจ้างได้ดำเนินการจัดทำบันทึกเพิ่มเติมกลับมายังบริษัทเพื่อสงวนสิทธิ์ในการขอขยายระยะเวลาการทำงานเนื่องจากเหตุดังกล่าว
รวมทั้งบริษัทจะไม่ต้องเสียค่าปรับจากความล่าช้า
ถ้ามีความล่าช้าที่มีสาเหตุจากการดำเนินงานของบริษัท
บริษัทก็มีการวางนโยบายป้องกันเพื่อรองรับความเสี่ยงดังกล่าวที่เกิดขึ้น
โดยการให้ความสำคัญกับการบริหารจัดการและควบคุมในส่วนของต้นทุนและค่าใช้จ่ายแทน

2)  ความเสี่ยงจากภาระผูกพันในโครงการภายหลังการส่งมอบงาน

บริษัทให้บริการด้านวิศวกรรมสิ่งแวดล้อมที่เกี่ยวกับน้ำแบบครบวงจร ตั้งแต่การออกแบบ ก่อสร้าง
จัดหา ติดตั้ง และทดลองเดินระบบ และบำบัดน้ำเสีย
ซึ่งในสัญญาจะระบุว่าบริษัทจะต้องรับผิดชอบค่าความเสียหาย
ความชำรุดและความบกพร่องที่อาจจะเกิดขึ้นภายหลังการส่งมอบงานให้กับผู้ว่าจ้างโดยมีระยะเวลาประมาณ
1 – 2 ปี ดังนั้น บริษัทอาจได้รับความเสี่ยงจากภาระผูกพันในช่วงระยะเวลาดังกล่าว

อย่างไรก็ตาม บริษัทได้กำหนดมาตรการในการดำเนินการก่อสร้างที่เข้มงวด
ด้วยการควบคุมคุณภาพของงานให้ได้ตรงตามมาตรฐานตั้งแต่การออกแบบ
การสั่งซื้อวัสดุอุปกรณ์ที่มีมาตรฐาน
ตลอดจนจัดให้มีการตรวจสอบจากวิศวกรควบคุมงานระหว่างการก่อสร้างเป็นประจำทุกงวดงาน
และให้ฝ่ายวิศวกรส่งผลรายงานดังกล่าวแก่ผู้บริหารที่ควบคุมโครงการ
ก่อนดำเนินการส่งมอบงานให้แก่ผู้ว่าจ้าง ซึ่งที่ผ่านมา
บริษัทยังไม่เคยได้รับความเสี่ยงดังกล่าวข้างต้น แต่อย่างไรก็ตาม
บริษัทมีการทำประกันภัยความเสียหายที่อาจจะเกิดขึ้นหลังการส่งมอบงานสำหรับโครงการที่มีนัยสำคัญ

3)  ความเสี่ยงจากการได้รับผลกระทบจากภัยพิบัติทางธรรมชาติ

จากวิกฤตการณ์อุทกภัยที่เกิดขึ้นในปัจจุบัน บริษัทมีโครงการที่อยู่ระหว่างดำเนินการ
โดยอยู่ในพื้นที่ที่ได้รับอุทกภัยรวม 4 โครงการ ได้แก่ โครงการบริษัท นวนคร แอสเซท จำกัด
จังหวัดปทุมธานี โครงการการประปาส่วนภูมิภาค อำเภอโชคชัย จังหวัดนครราชสีมา
โครงการการประปาส่วนภูมิภาค สาขาบางคล้า จังหวัดฉะเชิงเทรา และโครงการเทศบาลนครปฐม
จังหวัดนครปฐม

บริษัทตระหนักถึงความเสี่ยงที่อาจเกิดขึ้น
จึงแจ้งให้พนักงานที่ประจำอยู่ในแต่ละโครงการเคลื่อนย้ายทรัพย์สินบางอย่างไว้บนที่สูง
และเคลื่อนย้ายทรัพย์สินบางอย่างออกนอกพื้นที่เสี่ยงภัยเป็นที่เรียบร้อยแล้ว นอกจากนี้
บริษัทได้กำหนดแนวทางป้องกันความเสี่ยงจากการเกิดภัยพิบัติทางธรรมชาติ
ทั้งภัยพิบัติที่เกิดจากอุทกภัย ฟ้าผ่า แผ่นดินไหว และลมพายุ
โดยบริษัทมีนโยบายพิจารณาความเหมาะสมในการทำประกันการเสี่ยงภัยทุกชนิดจากงานก่อสร้าง
(Construction Erection All Risks Insurance)
สำหรับแต่ละโครงการกับบริษัทประกันภัยชั้นนำในประเทศ
ด้วยเงื่อนไขความคุ้มครองที่ครอบคลุมความเสียหายจากเหตุอุทกภัยและภัยธรรมชาติทุกชนิด

นอกจากการป้องกันความเสี่ยงดังกล่าวแล้ว
บริษัทยังกำหนดนโยบายเพื่อรักษาสิทธิเรื่องระยะเวลาการก่อสร้างกับผู้ว่าจ้าง
โดยการออกหนังสือเพื่อแจ้งขอขยายระยะเวลางานออกไปให้ครอบคลุมกับระยะเวลาที่เสียไป
จากการไม่สามารถเข้าพื้นที่เพื่อดำเนินงานก่อสร้างได้ นอกจากนี้จากภาวะที่เกิดขึ้นในครั้งนี้
บริษัทมีความมั่นใจว่าภาครัฐจะมีมาตรการที่สร้างความเชื่อมั่นในความปลอดภัยให้กับธุรกิจต่างๆ
ที่อยู่ในพื้นที่ที่ได้รับผลกระทบจากอุทกภัยในครั้งนี้ แต่ทั้งนี้ สำหรับบริษัทคาดว่าภายหลังน้ำลด
จะมีงานที่เกี่ยวข้องด้านการฟื้นฟูและปรับปรุงเกี่ยวกับระบบการผลิตน้ำ
รวมถึงการบำบัดน้ำเสียสำหรับผู้ว่าจ้างที่ได้รับผลกระทบจากเหตุการณ์ดังกล่าว
ซึ่งจะทำให้บริษัทมีรายได้เพิ่มเติมจากเข้าไปดำเนินการฟื้นฟูข้างต้น

  -----------------------------------------------------------------------
  2.3 ความเสี่ยงด้านการเงิน

  -----------------------------------------------------------------------

1)  ความเสี่ยงจากการไม่ได้รับชำระเงินจากเจ้าของโครงการ

บริษัทมีรายได้จากงานก่อสร้างและงานบริการ
ซึ่งรูปแบบการรับชำระเงินสำหรับงานก่อสร้างเป็นไปตามงวดงานที่กำหนดหรือเป็นไปตามความสำเร็จของงานที่ระบุไว้ในสัญญา
โดยสำหรับงานบริการ
บริษัทจะรับชำระเป็นรายเดือนโดยคิดจากปริมาณน้ำที่ผลิตและจำหน่ายได้จริงคูณด้วยค่าจ้างผลิตน้ำต่อหน่วย
ซึ่งหากพิจารณาแยกตามประเภทลูกค้าแล้ว
ลูกค้าหน่วยงานราชการจะเป็นกลุ่มลูกค้าที่ได้รับอนุมัติงบประมาณจากรัฐบาลเรียบร้อยแล้ว
แต่อาจจะเกิดความล่าช้าในการเบิกจ่ายบ้าง ในขณะที่ลูกค้าหน่วยงานเอกชน
หากประสบปัญหาขาดสภาพคล่องทางการเงินอาจส่งผลต่อความสามารถในการจ่ายชำระค่าบริการให้กับบริษัท

บริษัทได้ตระหนักถึงความเสี่ยงดังกล่าว
และได้กำหนดแนวทางในการป้องกันความเสี่ยงที่อาจจะเกิดขึ้น
โดยการกำหนดนโยบายก่อนการเข้ารับงานทั้งงานก่อสร้างและงานบริการ
ด้วยการพิจารณาคัดเลือกผู้ว่าจ้างอย่างรัดกุม โดยการพิจารณาข้อมูลด้านต่างๆ ของผู้ว่าจ้าง
โดยเฉพาะข้อมูลด้านฐานะทางการเงิน ผลการดำเนินงาน
ความน่าเชื่อถือและความมั่นคงของธุรกิจผู้ว่าจ้าง
ซึ่งการดำเนินการดังกล่าวช่วยทำให้บริษัทไม่มีปัญหาการรับชำระค่าก่อสร้างและค่าบริการจากผู้ว่าจ้าง